पता नहीं यह हॉरर एनकाउंटर है भी या नहीं। मेरे ख्याल से यह पवित्र एनकाउंटर है। खैर, बात उन दिनों की है, जब मैं पढ़ाई के बाद पहली बार अमेरिका गया था। डेढ़ साल यहां अमेरिका में काम करने के बाद मुझे पहली बार घर जाना था। 1983 की बात रही है। मेरा घर हिमाचल प्रदेश के मंडी जिले के सरकाघाट में दूर-दराज में है। उन दिनों आने-जाने के साधन नहीं थे। एक दिन दिल्ली में अपने दोस्त के यहां रुका और फिर वहां से चंडीगढ़ पहुंचा और चंडीगढ़ से मंडी के लिए बस पकड़ ली। मंडी जाकर मुझे अमेरिका से एक परिचित द्वारा भेजा गया सामान पहुंचाना था। मैंने सोचा कि बाद में कौन जाएगा, जब बस मडी तक जा ही रही है तो वहीं पहुंचा दूंगा और फिर बला टलेगी। मंडी पहुंचकर वह सामान सौंपने के बाद शाम हो चुकी थी। अब उस वक्त वहां से सरकाघाट के लिए कोई बस नहीं थी। उन दिनों टैक्सियां भी नहीं होती थीं कि उनकी मदद ली जाए।